KOMISIJOS SPRENDIMAS
2006 m. gruodžio 4 d.
dėl Bendrojo susitarimo dėl Daugiašalės branduolinės aplinkos programos Rusijos Federacijoje ir dėl Bendrojo susitarimo dėl Daugiašalės branduolinės aplinkos programos Rusijos Federacijoje Protokolo dėl ieškinių, teisminio nagrinėjimo ir žalos atlyginimo sudarymo Europos atominės energijos bendrijos vardu
(pranešta dokumentu Nr. C(2006) 5219)
(2006/890/Euratomas)
EUROPOS BENDRIJŲ KOMISIJA,
atsižvelgdama į Europos atominės energijos bendrijos steigimo sutartį, ypač į jos 101 straipsnio 2 dalį,
kadangi:
(1)
Remdamasi 2000 m. balandžio 10 d. Tarybos sprendimu priimtomis direktyvomis, Komisija dalyvavo derybose su Rusijos Federacija dėl Susitarimo dėl Daugiašalės branduolinės aplinkos programos Rusijos Federacijoje ir dėl Protokolo dėl ieškinių, teisminio nagrinėjimo ir žalos atlyginimo.
(2)
Bendrasis susitarimas dėl Daugiašalės branduolinės aplinkos programos Rusijos Federacijoje ir Bendrojo susitarimo dėl Daugiašalės branduolinės aplinkos programos Rusijos Federacijoje Protokolas dėl ieškinių, teisminio nagrinėjimo ir žalos atlyginimo buvo pasirašyti Stokholme 2003 m. gegužės 21 d.
(3)
Bendrąjį susitarimą pasirašė Europos bendrija, Europos atominės energijos bendrija, Norvegija, Švedija, Danija, Suomija, Belgija, Prancūzija, Vokietija, Jungtinė Karalystė, Nyderlandai ir Rusija.
(4)
Bendruoju susitarimu dėl Daugiašalės branduolinės aplinkos programos Rusijos Federacijoje sukuriama daugiašalė teisinė sistema branduoliniams projektams, kuriuos šiaurės vakarų Rusijoje vykdys Vakarų šalys, o Protokolu dėl ieškinių, teisminio nagrinėjimo ir žalos atlyginimo siekiama sureguliuoti atsakomybės, susijusios su šioje srityje vykdoma veikla, klausimus.
(5)
Daugiašalės branduolinės aplinkos programos Rusijos Federacijoje tikslas - palengvinti projektų, susijusių su radioaktyviųjų atliekų ir panaudoto branduolinio kuro, atominių povandeninių laivų ir ledlaužių eksploatacijos nutraukimo klausimais Rusijos Federacijoje, rengimą. Jos dėmesio centre visų pirma - šiaurės vakarų regionas, tačiau Bendrajame susitarime nustatyta, kad Daugiašalė branduolinės aplinkos programa Rusijos Federacijoje taip pat gali būti taikoma projektams arba bet kuriai kitai bendradarbiavimo formai kitose branduolinės veiklos srityse, įskaitant branduolinę saugą, susijusioms šalims susitarus šiuo klausimu.
(6)
Dabartinis dvišalis supratimo memorandumas, kurį 1995 m. pasirašė Europos Komisija (Bendrijų vardu) ir Rusijos Federacija, ir kuriame aptariamas techninės pagalbos programų įgyvendinimas branduolinės saugos srityje ir branduolinės atsakomybės klausimai, nebus taikomas projektams pagal naują bendradarbiavimo priemonę branduolinės saugos srityje.
(7)
Visos bendrąjį susitarimą pasirašiusios ES valstybės narės pateikė savo ratifikavimo dokumentus depozitoriams; paskutinė dokumentus pateikė Jungtinė Karalystė, kuri ratifikavo bendrąjį susitarimą 2006 m. balandžio mėn.
(8)
Dabar Europos atominės energijos bendrija gali sudaryti Bendrąjį susitarimą dėl Daugiašalės branduolinės aplinkos programos Rusijos Federacijoje,
PRIĖMĖ ŠĮ SPRENDIMĄ:
Vienintelis straipsnis
1. Šiuo dokumentu Europos atominės energijos bendrijos vardu sudaromi Bendrasis susitarimas dėl Daugiašalės branduolinės aplinkos programos Rusijos Federacijoje ir Bendrojo susitarimo dėl Daugiašalės branduolinės aplinkos programos Rusijos Federacijoje Protokolas dėl ieškinių, teisminio nagrinėjimo ir žalos atlyginimo.
2. Prie šio sprendimo pridedami bendrojo susitarimo ir protokolo tekstai.
Šis sprendimas skirtas valstybėms narėms.
Priimta Briuselyje, 2006 m. gruodžio 4 d.